EXPUNERE DE MOTIVE

1.Obiectul propunerii

Prezenta propunere se referă la decizia de stabilire a poziției care urmează să fie adoptată în numele Uniunii în vederea celei de a patruzeci și doua reuniuni anuale a Comitetului permanent al Convenției privind conservarea vieții sălbatice și a habitatelor naturale din Europa, care se va desfășura la Strasbourg, Franța, în perioada 29 noiembrie‑2 decembrie 2022. Poziția se referă la adoptarea preconizată de către Comitetul permanent (1) a unei decizii privind o modificare a anexei II și a anexei III la convenție și (2) a unei decizii privind modificările propuse ale Regulamentului de procedură al Comitetului permanent.

2.Contextul propunerii

2.1.Convenția privind conservarea vieții sălbatice și a habitatelor naturale din Europa

Convenția din 1979 privind conservarea vieții sălbatice și a habitatelor naturale din Europa (Convenția de la Berna) (denumită, în continuare, „acordul”) are ca obiect conservarea florei și faunei sălbatice din Europa și a habitatelor lor naturale, în special a celor pentru a căror conservare este necesară cooperarea mai multor state. Convenția este un tratat interguvernamental, încheiat sub egida Consiliului Europei. Acordul a intrat în vigoare la 1 iunie 1982. Uniunea Europeană este parte contractantă la acest acord începând de la 1 septembrie 1982. În prezent acordul are 51 de părți contractante, printre care se numără și toate statele membre ale UE.

2.2.Comitetul permanent

Comitetul permanent este organul de decizie al convenției, având competența de a evalua starea de conservare a speciilor și, prin urmare, de a revizui listele acestora din anexele la convenție. Funcțiile sale sunt enumerate la articolele 13-15 din acord. Comitetul se reunește cel puțin o dată la doi ani, precum și atunci când majoritatea părților contractante formulează o astfel de cerere. A devenit un lucru obișnuit pentru Comitetul permanent să se întâlnească în fiecare an.

Poziția Uniunii privind modificările anexelor, precum și revizuirea Regulamentului de procedură al Comitetului permanent este stabilită printr-o decizie a Consiliului, pe baza unei propuneri a Comisiei.

2.3.Actele avute în vedere de Comitetul permanent

În cadrul celei de a patruzeci și doua reuniuni, Comitetul permanent urmează să adopte două decizii cu efecte juridice asupra Uniunii Europene. Prima se referă la o modificare a anexei II și a anexei III la acord, iar a doua constă în modificări ale Regulamentului de procedură al Comitetului permanent.

2.3.1 Modificarea anexelor II și III

În conformitate cu articolul 17 din acord, o modificare a anexelor se adoptă cu o majoritate de două treimi din părțile contractante. Modificarea intră în vigoare pentru toate părțile în termen de trei luni de la adoptarea de către Comitetul permanent, cu excepția cazului în care o treime din părțile contractante au notificat obiecții. Toate modificările intră în vigoare pentru părțile contractante care nu au notificat obiecții. Actul avut în vedere are drept scop modificarea anexelor II și III la acord, în conformitate cu dispozițiile articolului 17 al acestuia.

2.3.2 Modificări ale Regulamentului de procedură al Comitetului permanent

În conformitate cu articolul 13 alineatul (6) din acord, Comitetul permanent și-a elaborat regulamentul de procedură. În conformitate cu articolul 21 din Regulamentul de procedură, acesta poate fi modificat cu o majoritate de două treimi din voturile exprimate de părțile contractante. Scopul actului avut în vedere este de a modifica Regulamentul de procedură.

3.Poziția care urmează să fie luată în numele Uniunii

3.1.Modificarea anexelor II și III

Elveția a propus o modificare a anexelor la acord. Propunerea prevede reducerea nivelului de protecție a lupului (Canis lupus) prin mutarea acestei specii din anexa II (specii de faună strict protejate) în anexa III (specii protejate ale faunei – reglementare posibilă). Includerea speciilor de animale în anexele II sau III se bazează pe datele științifice disponibile la momentul negocierii acordului și pe listele de mamifere, păsări, amfibieni și reptile amenințate din Europa, elaborate de Comitetul European pentru Conservarea Naturii și a Resurselor Naturale din cadrul Consiliului Europei. Nu au fost adoptate criterii în temeiul acordului pentru includerea ulterioară pe listă sau pentru eliminarea de pe listă a speciilor în anexe.

Încă din 2018, Elveția propusese o modificare similară, urmărind să permită gestionarea și controlul lupilor fără a fi necesară acordarea de derogări în temeiul articolului 9 din convenție. Principalul argument prezentat în sprijinul propunerii a fost că numărul de lupi din Europa a crescut substanțial de la intrarea în vigoare a convenției și, prin urmare, nu este necesar un nivel strict de protecție. În cadrul celei de a 38-a reuniuni a Comitetului permanent, președintele a decis să nu supună propunerea la vot, după ce a constatat că un număr important de părți nu erau pregătite să adopte o poziție cu privire la această chestiune. Elveția și-a anunțat dorința de a reveni la propunere de îndată ce vor deveni disponibile rapoarte relevante atât în temeiul Convenției de la Berna [raportare în temeiul Rezoluției nr. 8 (2012) privind starea de conservare a speciilor și a habitatelor], cât și din partea UE (raportare în temeiul articolului 17 din Directiva Habitate).